विवाहित महिला पुलिसकर्मियों को भी गृह जिले में पोस्टिंग दें
विधवा, परित्यक्ता और अविवाहित महिलाओं को गृह जिले में पोस्टिंग की छूट है परंतु विवाहित महिलाओं को गृह जिले में पदस्थ करने पर रोक है। विवाहित महिलाओं को भी उनके गृह जिले में पदस्थ किया जाए।
डीआरपी लाइन में डीआईजी एस.पी. सिंह के निरीक्षण के दौरान आयोजित दरबार में यह मुद्दा स्टेशन रोड थाने में पदस्थ देवास निवासी महिला आरक्षक रेखा ने उठाया। अन्य महिला आरक्षकों ने भी रेखा का समर्थन किया। डीआईजी ने कहा अभी नियम नहीं होने के कारण गृह जिले में पदस्थ नहीं किया जा सकता। एक आरक्षक ने पुलिस ट्रेनिंग में एक पेपर में फेल होने के कारण इंक्रीमेंट नहीं लगने की शिकायत की। डीआईजी ने बताया जिले के 70 आरक्षक एक या दो विषय में पास नहीं हो पाए हैं इस कारण उनका इंक्रीमेंट नहीं लग रहा। पुलिस मुख्यालय को सूची भेजी है। शीघ्र परीक्षा होगी। पास होने पर इंक्रीमेंट लगना शुरू हो जाएगा।
कमांड नहीं दे पाए टीआई
डीआईजी ने टीआई, एसआई, एएसआई तथा आरक्षकों की ड्रिल देखी और वर्दी चैक की। निरीक्षण के दौरान उन्होंने डीएसपी और टीआई के काॅशन कमांड चैक किए तो अधिकतर अधिकारी ठीक से कमांड नहीं दे पाए। डीआईजी ने उन्हें प्रैक्टिस की हिदायत दी।
सलामी परेड के बाद हुई बलवा परेड
डीआईजी सुबह 9.30 बजे डीआरपी लाइन पहुंचे। सलामी परेड के बाद बलवा परेड हुई। सलामी परेड में 21 टीआई, 26 एसआई, 23 एएसआई, 86 जिला बल, ट्रैफिक आरक्षक व डाॅग स्क्वाड शामिल हुए। बलवा परेड में बिजली कंपनी के ऑफिस का घेराव व आगजनी की प्रैक्टिस हुई। भीड़ तीतर-बितर करने के लिए आंसू गैस के गोले छोड़े और घायल उपद्रवियों को एम्बुलेंस में पहुंचाया। फिर डीआईजी ने रक्षित लाइन, लाइन ऑफिस, आर्मर, एमटी शाखा व वाहनों का निरीक्षण किया।
एएसआई के प्लाटून की ड्रिल चैक करते डीआईजी।
hin_Deva hin_Deva hin_Deva hin_Deva hin_Deva hin_Deva hin_Deva hne_Deva